Belémgo dorrea

Belémgo dorrea edo San Bizenteren dorrea () Portugalgo Lisboa hiriburuko Belém auzoan dagoen dorre bat da. Tajo ibaiaren iparraldeko ertzean dago, Belem auzoan.

 Historia 
Manuel I.a Portugalgoaren erregealdian eraiki zen. 1514an hasi ziren lanak, Francisco de Arruda arkitekto zela, baina Jeronimotarren monasterioa ondoan eraikitzen ari zen Diogo Boitaca arkitektoak bukatu zuen 1520an.

1983an UNESCO erakundeak gizateriaren ondare izendatu zuen.

 Ezaugarriak 
Manueldar estiloan eraikia dago, berez Erdi Haroko dorretxea da baina eragin islamiar nabaria du. Portugalgo artilleriadun lehenengotako gotorleku bat izan zen.

Bi egiturak osatzen dute eraikina: dorreak berak eta azpiko gotorlekuak. Gotorlekuak behatoki itxiak ditu erpinetan, bakoitza laranja aleen itxurako kupulaz ornitua.

Dorreak ere apaindura bikaina du, harrian landutako sokak, galeria irekiak, mozarabe estiloko dorreak eta ezkutu itxura duten almenak ditu. Elementu naturalistak ere ugariak dira, tartean errinozero bat, urrutiko aurkikuntzak sinbolizatzen dituena. Barnealdea ordea gotikoa da, eta oso soila.

Dorreak bost solairu ditu:
 Lehen solairua: Gobernadorearen Aretoa.
 Bigarren solairua: Erregeen Aretoa.
 Hirugarren solairua: Harrera gela.
 Laugarren solairua: Kapera.
 Bosgarren solairua: Terraza.

 Iruditegia 

 Kanpo estekak 
 Belém dorreari buruzko informazioa 
 Belém dorreari buruzko informazioa 

Kategoria:Lisboako eraikinak
Kategoria:Gizateriaren ondarea Portugalen
Kategoria:Babes-dorreak
Kategoria:Gotorlekuak
Kategoria:Aduana-etxeak
Kategoria:Manueldar estiloa